
	Εκδήλωση- Συναυλία
με τίτλο: 

Τραγούδα μου ιστορικά 

 Μορφές και γεγονότα της Ελληνικής Επανάστασης μέσα από τα δημοτικά 
και λόγια τραγούδια των Γραικών

στο Ίδρυμα Μιχάλης Κακογιάννης

Το Σπίτι της Κύπρου και το Ίδρυμα Μιχάλης Κακογιάννης διοργανώνουν στο Ίδρυμα Μιχάλης Κακογιάννης, Πειραιώς 206 στον Ταύρο, την Τρίτη 20 Σεπτεμβρίου 2022 και ώρα 20:00, εκδήλωση – συναυλία με τίτλο: Τραγούδα μου ιστορικά.  Μορφές και γεγονότα της Ελληνικής Επανάστασης μέσα από τα δημοτικά και λόγια τραγούδια των Γραικών.

Συμμετέχουν:

Μαρίζα Αναστασιάδη, σοπράνο

Zbynek Maruska, πιάνο

Φανή Μαρούσκα, κείμενα/αφήγηση

Η σοπράνο Μαρίζα Αναστασιάδη και ο πιανίστας Ζbynek Maruska ξετυλίγουν το νήμα του χρόνου και της ιστορίας, παρουσιάζοντας ζωντανά 20 εμβληματικά τραγούδια του ελληνικού λαού σε λόγια επεξεργασία. Τραγούδια μέσα από τα οποία εξιστορούνται γεγονότα και προβάλλονται ιστορικές μορφές, ενώ παράλληλα αναδύονται η ψυχή και τα ακατάλυτα ιδεώδη του ελληνικού λαού, που είναι η πίστη και η αγάπη για την πατρίδα, η αυτοθυσία, η λεβεντιά, η ελευθερία. Το μουσικό μέρος εμπλουτίζεται με σύντομα, ιστορικού ενδιαφέροντος, σχόλια, από αφηγήτρια-εκπαιδευτικό, τα οποία προηγούνται κάθε τραγουδιού. Η όλη εκδήλωση αποτελεί ένα μουσικοϊστορικό εγκωμιασμό της παλιγγενεσίας με όχημα την πλούσια μουσική παράδοση ενός λαού που αγωνίστηκε σκληρά για την ελευθερία του.

Η διακεκριμένη Κύπρια Σοπράνο Μαρίζα Αναστασιάδη έχει λάβει βραβεία σε Πανευρωπαϊκούς και Διεθνείς Διαγωνισμούς τραγουδιού. Το βιογραφικό της περιλαμβάνει σημαντικές συνεργασίες με μαέστρους και καλλιτέχνες από την Ευρώπη και την Αμερική. Το πλούσιο και πολυδιάστατο  ρεπερτόριό της εκτείνεται από έργα της Μεσαιωνικής μέχρι και της σύγχρονης εποχής. Τον Σεπτέμβριο του 2021, στο πλαίσιο του Διεθνούς Φεστιβάλ Κύπρια, ερμήνευσε τον πρωταγωνιστικό ρόλο της Μποναντέα στη σύγχρονη όπερα «Αργός Σίδηρος» του Άντη Σκορδή, με τη Συμφωνική Ορχήστρα Κύπρου, υπό τη διεύθυνση της μαέστρου Ζωής Τσόκανου. Από το κλασικό οπερατικό ρεπερτόριο, τo 2019,  ερμήνευσε σημαντικούς ρόλους, όπως αυτόν της Lauretta στην όπερα Gianni Schicchi του Giacomo Puccini με τη Διεθνή Ορχήστρα Βάρνας υπό τη διεύθυνση του μαέστρου Gregory Buchalter, ενώ τον Οκτώβριο του ίδιου έτους ερμήνευσε τον πρωταγωνιστικό ρόλο της Διδούς στην ομώνυμη όπερα «Διδώ και Αινείας» του Henry Purcell, σε μια παραγωγή του Κυπριακού Οργανισμού Όπερας. Το 2018 συμμετείχε σε γκαλά συναυλία με την ορχήστρα της Κρατικής Όπερας Πράγας υπό τη διεύθυνση του Richard Hein, στο πλαίσιο του Opernfest Πράγας, και με την Ορχήστρα Pilsen Philharmonic. Έχει επίσης συνεργαστεί με τη Συμφωνική Ορχήστρα Δούναβη υπό τη διεύθυνση του Andreas Déak σε σειρά συναυλιών στο Danube Palace Concert Hall καθώς και με τον μαέστρο Pál Németh και την Savaria Baroque Orchestra στη Βουδαπέστη.  Στις σημαντικές διακρίσεις της  περιλαμβάνονται, μεταξύ άλλων, Πρώτο Βραβείο στον Διαγωνισμό Concours de musique du Canada Section Mauricie et Centre du Québec τον Ιούνιο του 2021, και Grand Prix στον διαγωνισμό Stojan Stojanov-Gančev Singing Competition. H Μαρίζα Αναστασιάδη είναι επίτιμη σολίστ του Marquise Ensemble της Ουγγαρίας. Από το 2020, έχει ενταχθεί στο L. Blaskovic Management Ουγγαρίας και στο Μ.A. Artists Management Σερβίας. www.marizasoprano.com.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υφυπουργείου Πολιτισμού της Κύπρου.

Είσοδος ελεύθερη.  Απαραίτητη η κράτηση θέσεων.  Θα τηρηθεί σειρά προτεραιότητας.  Κρατήσεις θέσεων θα γίνονται ηλεκτρονικά  www.mcf.gr

